Ja cꞌa Pilato arjaꞌ xucꞌamel ja Jesús in xuyaꞌ orden chi rapaxi.
Ja cꞌa soldado cꞌo jun corona quichomarsaj,
qꞌuix quecoj.
Ja tok chomarstaj cumal quecoj pa rwiꞌ ja Jesús.
In cꞌo jun tziak morada quecoj tre.
Cꞌacꞌariꞌ queyaꞌ jun saludo tre pro jariꞌ xa nquiyokꞌbej rxin:
—Atat at rey quixin ja tinamit Israel,
queriꞌ quibij tre in queyaꞌ kꞌaꞌ chi rpalaj chakajaꞌ.
Xelto chic jutij ja Pilato chipan ja kꞌetbaltzij in xbij chique ja raj Israel:
—Tetzꞌataꞌ mpeꞌ riꞌ,
camic npabaꞌ chewach ja Jesús utzcꞌa chi newotakij chi anin ni majun ril nak ta xinwil,
neꞌ chique.
Cꞌacꞌariꞌ xelto ja Jesús,
rcojon ja corona ja qꞌuix ocnak in chakajaꞌ rcojon ja tziak ja morada.
—Tetzꞌataꞌ mpeꞌ ja rachi riꞌ,
neꞌe ja Pilato chique.
Ja cꞌa jefe quixin sacerdote e cachbil ja pulisiyaꞌ ejeꞌeꞌ tok quetzꞌat ja Jesús quemaj rakoj quechiꞌ:
—Tacamsaj chwach cruz,
tacamsaj chwach cruz,
xecheꞌe.
—Pro ja ntzꞌat anin ni majun ril,
mejor tecꞌamaꞌel ixix,
ixix cꞌalaꞌ nixripo rxin chwach cruz,
neꞌe ja Pilato chique.
—Ajoj cꞌo jun ley kaxin in jariꞌ ley nbini chi yatal trij alaꞌ jun achi leꞌ chi ncamsaxi como arjaꞌ xbij:
—Anin ja rin Ralcꞌwal Dios,
kas neꞌe,
queriꞌ quibij tre ja Pilato.
Ja cꞌa Pilato arjaꞌ tok xcꞌaxaj chi queriꞌ rbin ja Jesús más chi na xbej riꞌ rmal.
Xoc chic jutij chipan ja jay in xcꞌaxaj chic tre ja Jesús:
—¿Bar cꞌa kas atpenak wiꞌ?
neꞌ tre.
Pro ja Jesús arjaꞌ ma xcꞌulbaꞌ ta ja cꞌaxax tre.
Ja cꞌa Pilato xbij chic tre:
—¿Nak tre tok matacꞌulbaꞌ ja ncꞌwaxaj chawe?
¿La ma awotak ta cꞌa chi anin cꞌo nukꞌaꞌ chawe ja wi natnsokpijel owi nyaꞌ orden chi natrip chwach cruz?
neꞌ tre.
—Ja wixta maquita yatajnak chawe rmal ja Dios ja cꞌo chilaꞌ chicaj ni ta cꞌa majun akꞌaꞌ ariꞌ chwe.
Rmalcꞌariꞌ nbij chawe camic,
más chi na nim ja ril ja jacho wxin pan akꞌaꞌ,
neꞌe ja Jesús tre.
Ja cꞌa Pilato tok xcꞌaxaj ja bix chic tre congana xutij rukꞌij chi nsokpijel ja Jesús pro ja raj Israel ejeꞌeꞌ quemaj chic jutij rakoj quechiꞌ,
quewaꞌ quibij tre riꞌ:
—Atat,
wi nasokpijel ja rachi leꞌ jariꞌ ma at ramigo ta ja nimlaj rey César.
Como ja rachi leꞌ arjaꞌ xucoj riꞌ como rey in xa nak ta ja nucoj kaj riꞌ ruyon como rey arjaꞌ rcꞌulel ja César,
xecheꞌ tre.
Ja cꞌa Pilato tok xcꞌaxaj ja quibij tre cꞌacꞌariꞌ xercꞌamaꞌpi chic jutij ja Jesús.
Cꞌacꞌariꞌ tzꞌabeꞌ chipan ja lugar ja bar nbij wiꞌ tre jun preso ja wi cꞌo ril owi mta.
Jariꞌ lugar cꞌo rubiꞌ nbixi,
Ja Lugar Empedrado neꞌxi,
ja cꞌa chipan ja tzobal hebreo Gabata neꞌxi.
Pa jun pispra rxin nmakꞌij pascua bantaj wiꞌ ja wariꞌ,
pa ncꞌajkꞌij lariꞌ ja tok bantaji.
Tzijon chic jutij ja Pilato cuqꞌuin ja raj Israel,
quewaꞌ xbij chique riꞌ:
—Tetzꞌataꞌ mpeꞌ riꞌ,
waweꞌ cꞌo wiꞌ ja rey ewxin,
neꞌ chique.
—Tacamsaj,
tacamsaj,
chwach cruz tacamsaj wiꞌ.
Queriꞌ quibij.
Ja cꞌa Pilato xbij chic chique:
—¿La cꞌol egana chi nrip chwa cruz ja rey ewxin?
neꞌ chique.
Ja cꞌa jefe quixin sacerdote ejeꞌeꞌ quibij tre:
—Mchita jun rey ja cꞌo chi ta rukꞌaꞌ chake,
xa ni ruyon wiꞌ ja César,
xecheꞌ tre.
Cꞌacꞌariꞌ jachi ja Jesús pa quekꞌaꞌ rmal ja Pilato chi ncamsax chwach cruz.
Ja tok jachtaj rmal cꞌacꞌariꞌ cꞌamarel.